# **Po cestách evanjeliovej zrelosti (8) Mt 17,1-9**

Duchovnú obnovu môžete nájsť aj v hovorenej forme na tomto odkaze:

<https://youtu.be/7wOUgoiQyZ4>

O šesť dní vzal Ježiš so sebou Petra, Jakuba a jeho brata Jána a vyviedol ich na vysoký vrch, kde boli sami. Tam sa pred nimi premenil: tvár sa mu zaskvela sťa slnko a rúcho mu zbelelo ako svetlo. A hľa, zjavil sa im Mojžiš a Eliáš a rozprávali sa s ním. Peter na to povedal Ježišovi: „Pane, je dobre, že sme tu. Ak chceš, urobím tu tri stany: jeden tebe, jeden Mojžišovi a jeden Eliášovi.“ Kým ešte hovoril, zahalil ich jasný oblak a vtom bolo z oblaku počuť hlas: „Toto je môj milovaný Syn, ktorého som si obľúbil. Jeho počúvajte!“ Keď to učeníci počuli, padli na tvár a veľmi sa báli. Ježiš však prišiel, dotkol sa ich a povedal: „Vstaňte a nebojte sa!“ Keď pozdvihli oči, nevideli nikoho, iba samého Ježiša. Keď schádzali z vrchu, prikázal im Ježiš: „Nehovorte nikomu o tom videní, kým Syn človeka nevstane z mŕtvych.“

1. Aj keď by sme s tým v našej súčasnej mentalite nesúhlasili, evanjeliá nás informujú o tom, že Ježiš si aj spomedzi svojich Dvanástich niektorých formoval osobitne. Tak to vidíme aj v dnešnom evanjeliu. Ježiš si vzal so sebou troch – všetci traja sú účeníkmi prvej hodiny, prví povolaní pri jazere. Aj keď, vlastne boli štyria. Voľba je však táto.

2. Dejiny sú poznačené závisťou a nenávisťou voči privilegovaným. Počnúc od Kaina, ktorý nevedel zniesť svoje poníženie oproti bratovi, cez Jozefa predaného do Egypta až po Jána Krstiteľa a samotného Ježiša, ktorý sa javili ako ohrozenie pre iných, pre Herodesa a pre vodcov národa. Aj uprostred učeníkov vznikli tieto napätia a hnevy, keď sa matka Zebedejovcov snažila získať prvé miesta pre svojich synov.

3. Vyvolenie a vedúce postavenie je vždy privilegované miesto. Kde je potrebné riadiť množstvo tam budú vždy desiatnici, stotníci, velitelia plukov, divízií, generáli, ak by sme si uviedli napríklad len vojenskú oblasť. To všetko však platí aj pracoviskách a iných oblastiach. Samozrejme, toto nie je problém všetkých. Ale nájde sa ich vždy dosť na to, aby sa spomínalo.

4. Náš pohľad na evanjelium má svoj jasný zámer: hľadať v ňom obrazy zrelosti kresťana. Cesta kresťanskej zrelosti, tak ako ju vidíme v tejto scéne, nám poukazuje na to, že Ježiš dáva Petrovi, Jakubovi a Jánovi nejakú skúsenosť navyše oproti ostatným. Zatiaľ čo „ostatní zostávajú v základnom tábore“ traja s Ježišom podnikajú výstup na horu. Toto môže naznačovať alebo nám pripomenúť viaceré skutočnosti

- podstúpili viac námahy, zatiaľ čo ostatní zostávajú na rovine

- majú silný zážitok, poznanie, aké sa iným nedostalo

- majú väčšiu zodpovednosť

5. **Podstúpiť viac námahy.** Je to jeden zo znakov ľudskej i kresťanskej nezrelosti: sťažovať sa na väčšie množstvo práce. (Nemyslíme tu na nejaké banálne nespravodlivé rozdelenie, ktoré treba napraviť.) Boh nedáva rovnako, ani dary a ani námahy. Silným prejavom zrelosti je prestať s neustálym porovnávaním sa. Je pravda, že psychologicky nám to príde a je to prirodzené. Viera však koncentruje pozornosť na to, čo dáva Boh práve mne, pre mňa. Šomranie na hospodára, či už pre výplatu alebo pre zaradenie v práci, nie je ničím konštruktívnym, naopak.

6. **Dostať niečo navyše**. Pri porovnávaní sa s inými sa často považujeme za menej obdarovaných, lebo sa nám nedaria veci tak ako by sme chceli. Tento smútok z neúspechu nám často zahmlieva pohľad na to, ako veľa sme dostali. Máme, alebo aspoň sme mali, prekypujúci dar viery – inak by sme tu neboli. Dostali sme toľko. A práve v tejto vete sa skrýva aj veľkosť aj skromnosť. Dostali sme ... dostal som. Predstav si, ako tomu bolo za dávnejších čias, že v robote ti dá šéf do rúk dennú tržbu, ktorú máš zaniesť na poštu. Zrazu držíš v rukách tisícky. Nesieš ich mestom a hovoríš si: aké bohatstvo mám – ale nie je moje. My kresťania tento obraz, podľa podobenstva o talentoch môžeme prehĺbiť: cestou do banky môžeš použiť tie peniaze, ale tak, aby si doniesol výslednú sumu alebo väčšiu. Neboj sa teda povedať: dostal som viac. A tým súvisí tretí bod našej úvahy

7. **Mám veľkú zodpovednosť, väčšiu než tí všetci okolo.** Ako radi sa uspokojujeme: však ja mám „peniaze“, však ja som kresťan, však ja robím toto a toto. Nestačí. To len používaš to, čo si dostal. Neprekvapme sa, keď si teraz povieme: zodpovednosť je aj o strachu a obave. Takej zdravej a skromnej. V ktorej sa neustále pýtam: Zodpovedám tým darom, ktoré som dostal? Zodpovedám tomu navyše, čo som dostal?

8. **Zvláštna úloha: mlčať.** Koľko krát by sme chceli v našom duchovnom živote uplatniť schému: podstúpim námahu, niečo zažijem a idem to komunikovať. Ježiš túto schému svojím učeníkom ruší. Učí ich, že nie je dobré hneď hovoriť to, čo sme videli a zažili. Pozýva ich, prikazuje im, aby mlčali až do chvíle zmŕtvychvstania. Môže nám táto skutočnosť niečo povedať? Ak zostaneme v reči symbolov, tak zmŕtvychvstanie predstavuje moment, kedy sa otvára nový život. Človek vidí definitívne víťazstvo, rodí sa znova. Už v spoločenstve s Kristom sa učeníci cítili v dotyku s novým Božím životom. Ale okamih zmŕtvychvstania je niečo iné. Sme teda pozvaní mlčať, kým nebude v nás nový život. Isto sa môžeme pýtať: A to je kedy? Je to nejaký pocit. Na toto niet jednoznačnej odpovede. Jediné, čo nás v tejto oblasti môže zachrániť je Duch svätý. Môže ho prosiť tú vzácnu prosbu: daj, aby som mlčal, tam, kde mám mlčať a prehovoril tam, kde mám prehovoriť. Som presvedčený, že väčšina z nás sa potrebuje naučiť mlčať a dozrievať. Sú však aj tí, ktorí sa potrebujú naučiť hovoriť. Všetci sa potrebujeme naučiť hovoriť v pravý čas. A to je dar Ducha, na ktorý nás druhá časť Veľkej noci začne upriamovať

9. Prijmite teda týchto pár podnetov pre úvahy nad našou kresťanskou zrelosťou. A prosme si

- aby sme podstupovali námahy a neobzerali sa po druhých

- aby sme si boli vedomí veľkých darov, ktoré sme dostali a nepodliehali falošnému podceňovaniu pre neúspechy a slabosti, ktoré sa v nás prejavujú

- aby sme boli zodpovední za to, čo sme dostali a mali neustáli motor v sebe, poháňaní otázkou: čo odo mňa Boh očakáva, keď mi toto všetko dáva?

- aby sme vedeli mlčať i hovoriť v pravý čas

Tieto podnety k modlitbe sú samozrejme a podnety k tomu, aby sme si odpovedali, na akom stupne a s čím zápasí tá naša zrelosť?

Požehnanú Veľkú noc všetkým